S&P bevestig Transnet se kredietwaardigheidArgieffoto Die internasionale kredietgraderingsagentskap Standard and Poor’s (S&P) het Dinsdag sy gradering vir die Suid-Afrikaanse regering se vragvervoer- en logistieke maatskappy, Transnet, bevestig en gesê die maatskappy is ŉ voorkeurbelegging. Die graderingsagentskap het gesê alhoewel die makro-ekonomiese vooruitsig negatief bly, presteer Transnet steeds ondanks ŉ uitdagende ekonomiese klimaat. S&P het Dinsdag in ŉ verklaring gesê hy is optimisties dat Transnet se finansiële kredietstatistiek in lyn sal bly met die graderingsmaatskappy se assessering van sy kredietprofiel op bbb+, selfs in ŉ uitdagende ekonomiese omgewing. Transnet voer tans sy 10 jaar lange infrastruktuur-beleggingsprogram ter waarde van R380 miljard uit. Die graderingsagentskap het gesê hy glo Transnet sal voortgaan om dié beleggingsprogram versigtig uit te voer en veranderinge in die mark in ag te neem. Molatwane Likhethe, woordvoerder van Transnet, het gesê S&P se bevestiging en erkenning van die noodsaaklike rol wat dié maatskappy in Suid-Afrika se ekonomie speel as ŉ verskaffer van die nodige infrastruktuur, is ŉ getuienis van die maatskappy se vermoë om deur moeilike ekonomiese omstandighede te stuur. “Transnet het ŉ alleenstaande gradering en samel fondse in op die krag van sy balansstaat en ontvang geen finansiering of waarborge uit die fiskus nie,” het Likhethe gesê.